ธปท.แจงไฟไหม้SCBไม่กระทบการทำงานของแบงก์
ธปท.แจงเพลิงไหม้สำนักงานใหญ่ธนาคารไทยพาณิชย์ไม่กระทบต่อการดำเนินงานของธนาคาร
8 ก.พ. 2558

ธปท.แจงเพลิงไหม้สำนักงานใหญ่ธนาคารไทยพาณิชย์ไม่กระทบต่อการดำเนินงานของธนาคาร
เมื่อวันที่  8 ก.พ. นายจิรเทพ เสนีวงศ์ ณ อยุธยา โฆษกธนาคารแห่งประเทศไทย (ธปท.) กล่าวว่า ธปท. ได้รับรายงานจากธนาคารไทยพาณิชย์ กรณีเหตุเพลิงไหม้บริเวณชั้น 10 อาคารสำนักงานใหญ่ ถนนรัชดาภิเษก ในช่วงคืนวันที่ 7 ก.พ.และการติดตามแก้ไขสถานการณ์จนกระทั่งเพลิงสงบแล้ว
ทั้งนี้ ธปท. ขอเรียนว่า เหตุการณ์ดังกล่าวไม่กระทบต่อการดำเนินงานของธนาคารและยังคงสามารถให้บริการและดำเนินธุรกิจได้อย่างต่อเนื่องตามปกติ ภายใต้แผนปฏิบัติการที่มีการเตรียมความพร้อมไว้
อนึ่ง ในช่วงเกิดเหตุเพลิงไหม้ ปรากฏผู้เสียชีวิต 1 ราย เป็นเจ้าหน้าที่อาสาสมัครป้องกันภัยฝ่ายพลเรือน (อปพร.) ธปท.ขอแสดงความเสียใจต่อครอบครัวของเจ้าหน้าที่ อปพร. ผู้เสียชีวิตในขณะปฏิบัติหน้าที่มา ณ โอกาสนี้